ai4bharat/Pralekha huggingface dataset:
ஆயுஷ்
9-வது சர்வதேச யோகா தினத்தின் 100 நாள் கவுண்ட் டவுன், யோகாப் பெருவிழா 2023 உடன் தொடங்கியது
யோகா ஊக்குவிப்பு நடவடிக்கைகள், உலகளாவிய சுகாதார மற்றும் ஆரோக்கியத் துறையில் இந்தியாவை முன்னணி நாடாக நிலைநிறுத்தியுள்ளன: மத்திய அமைச்சர் திரு.சர்பானந்த சோனோவால்
9-வது சர்வதேச யோகா தினத்திற்கான 100 நாள் கவுண்டவுன், யோகப் பெருவிழா 2023 என்ற நிகழ்ச்சியுடன் புதுதில்லியில் இன்று தொடங்கியது. 3 நாட்கள் நடைபெறவுள்ள இந்த யோகாப் பெருவிழா 2023 நிகழ்ச்சியை மத்திய ஆயுஷ் துறை அமைச்சர் திரு. சர்பானந்த சோனோவால் தொடங்கி வைத்தார். அதிகப் பணிச்சுமை உள்ளவர்களுக்காக “ஒய் பிரேக்”  என்ற செயலியில் ஒரு நிமிட வீடியோ ஒன்றையும் அமைச்சர் வெளியிட்டார். பணிச் சுமை உள்ளவர்கள் தங்கள் அன்றாட வாழ்வில் யோகாவை பின்பற்றுவது தொடர்பாக இந்த வீடியோ பதிவில் தகவல்கள் இடம் பெற்றுள்ளன.
இந்த நிகழ்ச்சியில் பேசிய மத்திய அமைச்சர் திரு.சர்பானந்த சோனோவால், பிரதமர் திரு.நரேந்திர மோடியின் தொடர் நடவடிக்கைகளின் காரணமாக யோகா, ஆயுர்வேதம் மற்றும் பாரம்பரிய மருத்துவ முறைகளில் இந்தியா முன்னணி இடத்தைப் பெற்றுள்ளது என்று கூறினார். யோகாவை ஊக்குவிப்பதன் மூலம் உலகளாவிய சுகாதாரம் மற்றும் ஆரோக்கியத் துறையில் இந்தியா முன்னணி இடத்தை நிலைநிறுத்திக் கொண்டுள்ளது எனவும் அவர் தெரிவித்தார். பெருநிறுவனங்கள் தங்களது அலுவலகங்களில் யோகாப் பிரிவை ஏற்படுத்தி தங்களது ஊழியர்களுக்கு புத்துணர்ச்சியை ஏற்படுத்தும் நடவடிக்கைகளை மேற்கொள்ள வேண்டும் என்று சர்பானந்த சோனோவால் கேட்டுக் கொண்டார்.
இந்நிகழ்ச்சியில் பேசிய கலாச்சாரம் மற்றும் சுற்றுலாத் துறை அமைச்சர் திரு. கிஷன் ரெட்டி, மக்களை இணைக்கும் ஒரு கலாச்சார தூதரைப் போல யோகாவை பிரதமர் திரு. நரேந்திர மோடி கருதுவதாகத் தெரிவித்தார். யோகா பிரபலமடைந்து வருவதை அடுத்து தனது அமைச்சகம் மருத்துவம் மற்றும் ஆரோக்கிய சுற்றுலாத் திட்டத்தை அறிமுகம் செய்துள்ளதாக அவர் தெரிவித்தார். இது யோகா மற்றும் ஆரோக்கிய நடைமுறைகளில் கவனம் செலுத்துவதாக திரு.கிஷன் ரெட்டி குறிப்பிட்டார்.
நிகழ்ச்சியில் பேசிய ஆயுஷ் துறை இணை அமைச்சர் திரு. முஞ்ச்ப்பாரா மகேந்திர பாய், முந்தைய ஆண்டுகளில் ஒவ்வொரு யோகா தின நிகழ்ச்சிகளும் பெரிய வரவேற்பைப் பெற்றதாக கூறினார். இந்தாண்டும் மக்களை ஊக்குவிக்கும் வகையில் 100 நாள் கவுண்ட் டவுன் நிகழ்ச்சிகள் தொடங்கப்பட்டுள்ளன என்று அவர் தெரிவித்தார்.
நிகழ்ச்சியில் பேசிய கலாச்சாரத் துறை இணை அமைச்சர் திருமதி. மீனாட்சி லேகி, மன அழுத்தத்தைக் குறைத்து ஆரோக்கியமான மற்றும் நோய்களற்ற வாழ்க்கைக்கு யோகா மிகப் பெரிய பங்களிப்பை வழங்கும் என்று கூறினார்.
இந்நிகழ்ச்சியில் மணிப்பூர் முதலமைச்சர் திரு. பைரன் சிங், ஆயுஷ் துறை செயலாளர் திரு. வைத்திய ராஜேஷ் கொட்டேச்சா, தடகள வீராங்கனை ஹிமாதாஸ் உள்ளிட்டோர் கலந்து கொண்டனர்.
யோகா தினத்தை முன்னிட்டு ஏற்பாடு செய்யப்பட்டுள்ள யோகப் பெருவிழா 2023 என்ற 3 நாள் நிகழ்ச்சி தில்லி தல்கதோரா உள்விளையாட்டு அரங்கில் நடைபெறுகிறது. இதில் யோகா வல்லுநர்கள் பங்கேற்கும் நிகழ்ச்சிகள், கருத்தரங்குகள், மாநில மற்றும் யூனியன் பிரதேசங்கள் பங்கேற்கும் ஆயுஷ் உச்சி மாநாடு, யோகா பயிற்சி நிகழ்ச்சிகள், விநாடி வினாப் போட்டிகள் உள்ளிட்டவை நடைபெறுகின்றன.
யோகா தினத்திற்கு இன்னும் 100 நாட்கள் உள்ள நிலையில் அனைவரும் அதனை உற்சாகத்துடன் கொண்டாட வேண்டும் என்றும் யோகாவை வாழ்வில் ஒரு அங்கமாக்கிக்கொள்ள வேண்டும் என்றும் முன்னதாக இன்று காலை பிரதமர் திரு. நரேந்திர மோடி வலியுறுத்தியிருந்தது குறிப்பிடத்தக்கது.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
கொவிட்-19-க்கு எதிரான ஒன்றுபட்ட போருக்கு மத்திய அமைச்சர் டாக்டர் ஜிதேந்திர சிங் அறைகூவல்
நூறாண்டுகளுக்கு ஒருமுறை ஏற்படும் பேரிடர் இதுவென்றும் அரசியலுக்கு அப்பாற்பட்டு மனிதகுலத்தின் நலன் கருதி அனைவரும் ஒன்றுபட்டு கொவிட்-19-க்கு எதிராக போரிட வேண்டும் என்றும் வட கிழக்கு மாகாண வளர்ச்சி இணை அமைச்சரும் , பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான திரு ஜிதேந்திர சிங் இன்று கூறினார்.
ஊடகங்களின் பிரத்தியேக நேர்காணல் ஒன்றில் பேசிய அவர், எதிர்க்கட்சித் தலைவர்களும் அறிவுஜீவிகள் என்று கூறப்படுபவர்களும் தங்களது பெரும்பாலான நேரம் மற்றும் சக்தியை திரு மோடி அரசை விமர்சிப்பதற்கான அறிக்கைகள் மற்றும் டிவிட்டர் பதிவுகளில் செலவிடுவது ஏமாற்றம் அளிக்கிறது என்றார். இதே அளவிலான நேரம் மற்றும் சக்தியை அரசுடன் இணைந்து பெருந்தொற்று சவாலை எதிர்கொள்ள அவர்கள் செலவிட்டு இருப்பார்களேயானால் கொவிட்-19-க்கு எதிரான இந்தியாவின் போர் மிகவும் எளிதான ஒன்றாக ஆகி இருக்கும் என்றும் அவர் தெரிவித்தார்.
அரசுக்கு எதிரான பிரச்சாரத்தில் எதிர்க்கட்சித் தலைவர்களும், ஊடகங்களும் சமீபகாலமாக போட்டி போட்டு கொண்டு ஈடுபட்டு வருவதாக தெரிவித்த டாக்டர் ஜிதேந்திர சிங், அவர்கள் அனைவரும் உண்மையிலேயே ஏதேனும் இடைவெளிகள் தென்பட்டால் அதை நிரப்ப முன்வர வேண்டும் என்று கேட்டுக் கொண்டார்.
கொவிட் இரண்டாம் அலையை கணிக்க இந்திய அரசு தவறிவிட்டது என்று தினந்தோறும் உலகத்திற்கு கூறிவரும் விமர்சகர்கள் மீது அமைச்சர் வருத்தம் தெரிவித்தார்.
அனைவருக்கும் இது சோதனையான காலக்கட்டம் என்று குறிப்பிட்ட டாக்டர் ஜிதேந்திர சிங், அரசியல் காரணங்களுக்காக பொய்யாக குற்றம் சாட்டுவதற்கான நேரம் இதுவல்ல என்றார். மேற்கண்டவற்றை தவிர்த்து, மக்களிடையே நம்பிக்கையை ஊட்டி, 135 கோடிக்கும் அதிகமான மக்கள் தொகை கொண்ட நாடான இந்தியாவில் கொவிட்டுக்கு எதிராக எவ்வாறு போராட்டம் நடைபெற்று வருகிறது என்பது குறித்து விளக்க வேண்டும் என்றும் அவர்களை அமைச்சர் கேட்டுக்கொண்டார்.
மக்கள் முன் செல்வதற்கு முன்னர் உண்மைகளை சரி பார்த்துக் கொள்ளுமாறும், அவர்களுடைய கருத்துகளால் சமுதாயத்தில் பீதியை ஏற்படுத்த வேண்டாம் என்றும் அனைவரையும் டாக்டர் ஜிதேந்திர சிங் கேட்டுக்கொண்டார்.
ஊரக வளர்ச்சி அமைச்சகம்
கோவிட்-19 தொற்று காரணமாக அமலில் இருந்த பொது முடக்க கட்டுப்பாடு தளர்த்தப்படும் பகுதிகள் தொடர்பாக மாநில ஊரக வளர்ச்சித் துறை அமைச்சர்களுடன் மத்திய ஊரக வளர்ச்சி, பஞ்சாயத்து ராஜ் மற்றும் வேளாண் விவசாயிகள் நலன் துறை அமைச்சர் திரு நரேந்திர சிங் டோமர் கலந்துரையாடல்
கோவிட்-19 தொற்று காரணமாக பொதுமுடக்க நிலை அமல் செய்யப்பட்டு ஏப்ரல் 20ம் தேதியிலிருந்து கட்டுப்பாடு தளர்த்தப்படும் பகுதிகள் தொடர்பாக மாநிலங்கள் மற்றும் யூனியன் பிரதேசங்களின் ஊரக வளர்ச்சித் துறை அமைச்சர்கள் மற்றும் தொடர்புடைய அதிகாரிகளுடன் மத்திய ஊரக வளர்ச்சி, பஞ்சாயத்து ராஜ் மற்றும் வேளாண், விவசாயிகள் நலத் துறை அமைச்சர் திரு நரேந்திர சிங் டோமர் இன்று காணொலிக் காட்சி மூலம் இரண்டு மணி நேரம் கலந்துரையாடினார். 100 நாள் வேலைவாய்ப்பு உறுதியளிப்புத் திட்டம், பிரதமரின் வீட்டுவசதித் திட்டம் - ஊரகப் பகுதி, பிரதமர் கிராம சாலைத் திட்டம் மற்றும் தேசிய ஊரக வாழ்க்கை நிலை மேம்பாட்டு லட்சிய நோக்குத் திட்டம் ஆகியவற்றின் பணிகளில், கட்டுப்பாடு தளர்த்தப்படும் பகுதிகளில் தொடங்குவது பற்றி அவர் ஆலோசனை நடத்தினார்.
கோவிட்-19 தொற்றால் தீவிர சவால் ஏற்பட்டுள்ளது என்றாலும், ஊரகக் கட்டமைப்பை பலப்படுத்தி, ஊரகப் பகுதிகளில் வேலைவாய்ப்புகளைப் பெருக்குவதற்கும், ஊரக வாழ்வியல் வாய்ப்புகளை பன்முகப்படுத்திக் கொள்வதற்கும் கிடைத்த வாய்ப்பாக மாநிலங்கள் மற்றும் யூனியன் பிரதேசங்கள் எடுத்துக் கொள்ள வேண்டும் என்று அமைச்சர் கூறினார்.
நூறு நாள் வேலைவாய்ப்பு உறுதியளிப்புத் திட்டத்தின் கீழ், நீர் வளத் துறை அமைச்சகம் மற்றும் நிலவள மேம்பாட்டுத் துறையின் ஒருங்கிணைப்புடன் தண்ணீர் சேமிப்பு, நிலத்தடி நீர்வள மேம்பாடு மற்றும் பாசனத் திட்டப் பணிகளில் கவனம் செலுத்தப்பட வேண்டும் என்று அவர் வலியுறுத்தினார்.
மகளிர் சுய உதவிக் குழுக்கள் முகக் கவச உறை, கிருமிநாசினிகள், சோப்புகள் தயாரிப்பதையும், பொது சமையல் ஏற்பாடுகள் செய்திருப்பதையும் அமைச்சர் பாராட்டினார்.
பிரதமரின் வீட்டுவசதித் திட்டத்தின்  கீழ் 3 மற்றும் 4வது தவணைக்கான வீடுகள் பயனாளிகளுக்கு ஒப்படைக்கப்படும்போது 48 லட்சம் வீடுகள் கட்டி முடிக்கப்பட்டிருக்கும். பிரதமரின் கிராம சடக் திட்டத்தின் கீழ், அனுமதி அளிக்கப்பட்ட சாலைத் திட்டங்களுக்கு விரைந்து டெண்டர்கள் அளிக்கப்படும் என்றும், நிலுவையில் உள்ள சாலைப் பணிகளை முடிப்பதில் கவனம் செலுத்தப்படும் என்றும் மத்திய அமைச்சர் தெரிவித்தார்.
(
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
குடிமைப் பணியாளருக்கு விதியை விட பங்களிப்பே முக்கியம்: மத்திய அமைச்சர் டாக்டர் ஜிதேந்திர சிங்
இன்றைய குடிமைப் பணியாளருக்கு விதியை விட பங்களிப்பே முக்கியம் என்று வட கிழக்கு மாகாண வளர்ச்சி இணை அமைச்சரும் , பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளி இணை அமைச்சருமான திரு ஜிதேந்திர சிங் இன்று கூறினார்.
47-வது பொது நிர்வாகத்தில் முன்னேறிய பணிசார்ந்த திட்டத்தின் நிகழ்ச்சியில் கலந்து கொண்டவர்களுடன் உரையாடிய டாக்டர் ஜிதேந்திர சிங், தேசிய குடிமைப்பணி திறன் வளர்த்தல் திட்டமான கர்மயோகி எனும் இயக்கத்திற்கு வழிவகுக்கும் விதத்தில், பணியாளர் மற்றும் பயிற்சித் துறையின் முன்மொழிதல் ஒன்றுக்கு 2020 செப்டம்பர் 2 அன்று பிரதமர் திரு நரேந்திர மோடி தலைமையிலான அமைச்சரவை ஒப்புதல் அளித்தது என்று கூறினார்.
புதுதில்லியில் உள்ள இந்திய பொது நிர்வாக நிறுவனத்தில் மறைந்த டிஎன் சதுர்வேதி நினைவாக பெயரிடப்பட்டுள்ள உரையரங்கம் ஒன்றையும் அமைச்சர் திறந்து வைத்தார். தமது பணிக்காலத்தில் பல்வேறு பதவிகளை திறம்பட வகித்த திரு சதுர்வேதி நினைவாக இந்த அரங்கத்தை திறந்து வைப்பதற்கு தாம் பெருமை படுவதாகவும் இந்த நிகழ்வு தமது நினைவில் என்றும் நிலைத்திருக்கும் என்றும் அமைச்சர் தெரிவித்தார்.
பன்முகத்தன்மை வாய்ந்த திரு சதுர்வேதி, மிகவும் நேர்மையான ஐஏஎஸ் அதிகாரியாக திகழ்ந்ததாகவும், இந்தியாவின் தலைமை கணக்கு தணிக்கையாளர், இருமுறை நாடாளுமன்ற உறுப்பினர் , ஆளுநர் உள்ளிட்ட பல்வேறு பொறுப்புகளை திறம்பட வகித்ததாகவும் அமைச்சர் புகழாரம் சூட்டினார்.
நடுத்தர நிலையில் உள்ள அலுவலர்கள் இன்னும் பொறுப்பு வாய்ந்த மற்றும் முடிவெடுக்கும் நிலையில் உள்ள தலைமை பதவிகளுக்கு தங்களை தயார்படுத்திக் கொள்ள தேவையானவற்றை பொது நிர்வாகத்தில் முன்னேறிய பணிசார்ந்த திட்டம் வழங்குகிறது பொது நிர்வாகம், நிதி, டிஜிட்டல் ஆளுகை, சைபர் பாதுகாப்பு, வேளாண் பொருளாதாரம், நகர்புற ஆளுகை, நுகர்வோர் பாதுகாப்பு, சுற்றுச்சூழல், பருவநிலை மாற்றம் மற்றும் சமூக அமைப்புகள் போன்ற பல்வேறு துறைகளை இத்திட்டம் கையாள்கிறது.
இவற்றைத் தவிர, நகர்ப்புற மற்றும் கிராமப்புற பகுதிகளுக்கான சுற்றுலாவையும் இது ஏற்பாடு செய்கிறது. இத்திட்டத்தின் மூலம் இதில் பங்கு பெறுவோர் பெரிதும் பயனடைவார்கள் என்று அமைச்சர் நம்பிக்கை தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetailm.aspx?PRID=1732343
குடியரசுத் தலைவர் செயலகம்
குடியரசுத்தலைவர் மாளிகையின் வருடாந்திர “தோட்டத்திருவிழா”வை குடியரசுத்தலைவர் திறந்து வைத்தார்
குடியரசுத்தலைவர் மாளிகையின் வருடாந்திர “தோட்டத் திருவிழாவை குடியரசுத்தலைவர் திரு ராம் நாத் கோவிந்த் இன்று  திறந்து வைத்தார்.
இதையடுத்து குடியரசுத்தலைவர் மாளிகையின் முகலாய தோட்டம், பிப்ரவரி 12, 2022 முதல் மார்ச் 16, 2022 வரை  காலை 10 மணி முதல் மாலை 5 மணி வரை  பொதுமக்கள் பார்வைக்கு திறந்திருக்கும்.
ஆன்லைனில் முன்பதிவு செய்த பார்வையாளர்கள் மட்டும் அனுமதிக்கப்படுவார்கள். இதற்கான முன்பதிவு https://rashtrapatisachivalaya.gov.in or https://rb.nic.in/rbvisit/visit_plan.aspx. இணையதளங்கள் வாயிலாக மேற்கொள்ளப்படுகிறது. முன்னெச்சரிக்கை நடவடிக்கைகள் காரணமாக இந்த ஆண்டும், நேரடி நுழைவு அனுமதி வழங்கப்பட மாட்டாது.
இந்த ஆண்டு தோட்டத் திருவிழாவின் 11 வகையான துலிப் மலர்கள், பார்வையாளர்களை வெகுவாக ஈர்க்கும் என எதிர்பார்க்கப்படுகிறது. மேலும் சிறிய ரக கற்றாழையுடன் காற்றைத் தூய்மைப்படுத்தக் கூடிய தாவரங்களும் இந்தத் தோட்டத்தில் இடம் பெற்றுள்ளது குறிப்பிடத்தக்கது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1797299
சுகாதாரம் மற்றும் குடும்ப நலத்துறை அமைச்சகம்
கொவிட்-19 தொற்றின் அண்மைத் தகவல்
57 நாட்களுக்குப் பிறகு இந்தியாவில் கொரோனா தொற்றுக்கு சிகிச்சை பெறுவோரின் எண்ணிக்கை 13 லட்சத்திற்கும் கீழ்  சரிந்துள்ளது.
சிகிச்சைப் பெறுவோரின் எண்ணிக்கையில் கடந்த 24 மணி நேரத்தில் 72,287 பேர் குறைந்துள்ளனர்.
அன்றாட பாதிப்புகளின் எண்ணிக்கை இரண்டாவது நாளாக ஒரு லட்சத்திற்கும் குறைவாக ஏற்பட்டுள்ளது.
கடந்த 24 மணி நேரத்தில் 92,596 பாதிப்புகள் ஏற்பட்டுள்ளன.
இதுவரை மொத்தம் 2,75,04,126 பேர் கொவிட் தொற்றிலிருந்து குணமடைந்துள்ளனர்.
கடந்த 24 மணி நேரத்தில் 1,62,664 பேர் குணமடைந்தனர்.
தொடர்ந்து 27-ஆவது நாளாக தினசரி புதிய பாதிப்புகளை விட, குணமடைபவர்களின் எண்ணிக்கை அதிகரித்துள்ளது.
தேசியளவில் குணமடைபவர்களின் வீதம் 94.55%ஆக உயர்ந்துள்ளது.
வாராந்திர தொற்று உறுதி வீதம் 5.66% ஆகும்.
தொடர்ந்து 16-வது நாளாக அன்றாட பாதிப்பு வீதம் 10%க்கும் குறைவாக, 4.66%ஆக உள்ளது.
இதுவரை 37.01 கோடி பரிசோதனைகள் செய்யப்பட்டுள்ளன.
நாடு தழுவிய தடுப்பூசித் திட்டத்தின் கீழ் இதுவரை 23.9 கோடி தடுப்பூசிகள் போடப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1725495
------
(
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 197.61 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 197.61 கோடிக்கும் அதிகமான  டோஸ்கள் செலுத்தப்பட்டுள்ளன. 2,57,19,005 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 3.66 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.24 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.55 சதவீதமாக உள்ளது. கடந்த 24 மணி நேரத்தில் 13,827 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,28,22,493.
இந்தியாவில் கடந்த 24 மணி நேரத்தில் 18,819 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,52,430 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 86.23 கோடி . வாராந்திரத் தொற்று 3.72 சதவீதமாக உள்ளது. தினசரித் தொற்று விகிதம் 4.16 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் :
https://pib.gov.in/PressReleasePage.aspx?PRID=1838122
பிரதமர் அலுவலகம்
ஸ்ரீ கணபதி சச்சிதானந்த சுவாமிஜியின் 80வது பிறந்தநாளையொட்டி பிரதமரின் செய்தி
"இயற்கைக்கு அறிவியலைப் பயன்படுத்துவது மற்றும் ஆன்மீகத்துடன் தொழில்நுட்பத்தை இணைப்பது எழுச்சிமிகு இந்தியாவின் ஆன்மா"
“இன்று உலகம் நமது ஸ்டார்ட்அப்களை அதன் எதிர்காலமாக பார்க்கிறது. நமது தொழில்துறையும், 'மேக் இன் இந்தியா' முன்முயற்சியும் உலக வளர்ச்சிக்கான நம்பிக்கைக் கீற்றாக மாறி வருகின்றன’’
ஸ்ரீ கணபதி சச்சிதானந்த சுவாமி ஜியின் 80வது பிறந்தநாள் விழாவில் பிரதமர் திரு நரேந்திர மோடி இன்று காணொலிச் செய்தி மூலம் உரையாற்றினார். இந்த புனிதமான தருணத்தில் ஸ்ரீ கணபதி சச்சிதானந்த சுவாமிகள் மற்றும் அவரது சீடர்களுக்கு பிரதமர் வாழ்த்து தெரிவித்தார். புனிதர்கள் மற்றும் சிறப்பு விருந்தினர்களால் ‘ஹனுமத் துவார்’ நுழைவு வளைவை அர்ப்பணிக்கப்பட்டதையும் திரு மோடி குறிப்பிட்டார்.
புனித நூல்களை மேற்கோள் காட்டி, ஸ்ரீ கணபதி சச்சிதானந்த ஸ்வாமி ஜியின் வாழ்க்கை, மனித குலத்தின் நலனுக்காகத் துறவிகள் உருவானார்கள் என்பதற்கும், அவர்களின் வாழ்க்கை சமூக மேம்பாடு மற்றும் மனித நலனுடன் பின்னிப் பிணைந்துள்ளது என்பதற்கும் ஒரு வாழும் உதாரணம் என்று பிரதமர் கூறினார். தத்த பீடத்தில் ஆன்மிகத்துடன் நவீனத்துவமும் வளர்க்கப்படுவதாக பிரதமர் திருப்தி தெரிவித்தார். 3டி மேப்பிங் மற்றும் ஒளி ஒலி காட்சி மற்றும் நவீன நிர்வாகத்துடன் கூடிய பறவை பூங்கா ஆகியவற்றைக் கொண்ட பிரமாண்ட ஹனுமான் கோவிலை அவர் சுட்டிக்காட்டினார். வேதங்களின் சிறந்த ஆய்வு மையமாக மட்டுமல்லாமல், ஆரோக்கிய நோக்கங்களுக்காக இசையைப் பயன்படுத்துவதில் தத்த பீடம் தாக்கம் மிக்க புதுமைகளை மேற்கொண்டு வருவதாக பிரதமர் குறிப்பிட்டார். “இயற்கைக்கான அறிவியலைப் பயன்படுத்துவது, ஆன்மீகத்துடன் தொழில்நுட்பத்தின் இந்த ஒருங்கிணைப்பு எழுச்சிமிக்க இந்தியாவின் ஆன்மா. சுவாமிஜி போன்ற துறவிகளின் முயற்சியால், இன்று நாட்டின் இளைஞர்கள் தங்கள் மரபுகளின் ஆற்றலைப் பற்றி அறிந்து கொண்டு அவற்றை முன்னெடுத்துச் செல்வதில் நான் மகிழ்ச்சியடைகிறேன்” என்று திரு மோடி கூறினார்.
விடுதலையின் அமிர்தப்பெருவிழா காலத்தில் வரும் மங்களகரமான சந்தர்ப்பத்தின் பின்னணியில், உலகளாவியதாக கருதுவதற்கான புனிதர்களின் போதனைகளை பிரதமர் நினைவு கூர்ந்தார். “சப்கா சாத், சப்கா விகாஸ், சப்கா விஸ்வாஸ் மற்றும் சப்கா பிரயாஸ்” என்ற மந்திரத்துடன், நாடு கூட்டு உறுதிமொழிகளுக்கு அழைப்பு விடுக்கிறது. இன்று நாடு அதன் தொன்மையைப் பாதுகாத்து, அதை ஊக்குவித்து, அதே நேரத்தில், அதன் புதுமை மற்றும் நவீனத்துவத்திற்கு பலம் அளிக்கிறது. “இன்று இந்தியாவின் அடையாளம் யோகா மற்றும் இளைஞர்கள். இன்று உலகம் நமது ஸ்டார்ட்அப்களை தனது எதிர்காலமாக பார்க்கிறது. நமது தொழில்துறையும், 'மேக் இன் இந்தியா'வும் உலக வளர்ச்சிக்கான நம்பிக்கைக் கீற்றாக மாறி வருகின்றன. இந்த உறுதிப்பாடுகளை நிறைவேற்றுவதற்கு நாம் உழைக்க வேண்டும். நமது ஆன்மீக மையங்கள் இந்த திசையிலும் உத்வேகத்தின் மையங்களாக இருக்க வேண்டும் என்று நான் விரும்புகிறேன்’’ என பிரதமர் மேலும் கூறினார்.
இயற்கை பாதுகாப்பு மற்றும் பறவைகளின் சேவையில் அவர்கள் ஆற்றிய பணியை குறிப்பிட்டு, தண்ணீர் மற்றும் நதிகளை பாதுகாப்பதில் தத்த பீடம் பணியாற்ற வேண்டும் என்று பிரதமர் கேட்டுக் கொண்டார். ஒவ்வொரு மாவட்டத்திலும் 75 அமிர்த நீர்நிலைகளுக்கான பிரச்சாரத்தில் தங்கள் பங்களிப்பை அவர் வலியுறுத்தினார். தூய்மை இந்தியா இயக்கத்தில் பீடத்தின் பங்களிப்பை பிரதமர் பாராட்டினார்.
பாதுகாப்பு அமைச்சகம்
பாதுகாப்பு கண்காட்சி 2020 வலைதளத்தை பாதுகாப்பு அமைச்சர் திரு ராஜ்நாத் சிங் தொடங்கிவைத்தார்
லக்னோவில் 2020 பிப்ரவரி மாதம் 5 ஆம் தேதி முதல் 8 ஆம் தேதி வரை நடைபெறவுள்ள 11-வது பாதுகாப்பு கண்காட்சியின் வலைதளத்தை பாதுகாப்பு அமைச்சர் திரு. ராஜ்நாத் சிங் புதுதில்லியில் இன்று  தொடங்கிவைத்தார். www.defexpo.gov.in என்ற இந்த வலைதளம் காட்சிப்படுத்துவோருக்கு ஆன்லைன் சேவைகளை வழங்கும். மேலும் பாதுகாப்புப் பொதுத்துறை நிறுவனங்கள் மற்றும் தளவாடத் தொழிற்சாலைகளின் உற்பத்திப் பொருட்கள் பற்றிய தகவல்களும் இந்த வலைதளத்தில் இடம்பெற்றிருக்கும்.
இந்த வலைதளம் காட்சிப்படுத்துவோருக்கு தங்களுக்குத் தேவையான இடத்தை ஆன்லைன் மூலம் பதிவு செய்து கொள்ளவும் உதவுகிறது. பதிவுகள் முதலில் வருவோருக்கு முன்னுரிமை என்ற அடிப்படையில் நடைபெறும். ஆன்லைன் பணம் செலுத்துதல், மாநாட்டுக் கூடங்களுக்கான தேவையை பதிவு செய்தல் மற்றும் வர்த்தகர்களுக்கு இடையிலான பேச்சுகளுக்கு இடம் வழங்குதல் போன்ற சேவைகளும் இந்த வலைதளத்தின் மூலம் நடைபெறும். 2019 அக்டோபர் 31 ஆம் தேதிக்கு முன்னதாக, இந்த வலைதளத்தில் இடங்களை முன்பதிவு செய்வோருக்கு தள்ளுபடி சலுகைகள் வழங்கப்படும்.
இந்த 2020 பாதுகாப்பு கண்காட்சி பற்றிய செய்தி சேகரிப்பதற்காக ஊடகத்தினர் ஆன்லைன் மூலம் இந்த வலைதளத்தில் பதிவு செய்து கொள்ளலாம்.
பிரதமர் அலுவலகம்
இந்தியாவின் புரட்சியாளர் சந்திர சேகர் ஆசாத் பிறந்தநாளில் அவருக்கு மரியாதை செலுத்திய பிரதமர்
இந்தியாவின் புரட்சியாளர் சந்திர சேகர ஆசாத் பிறந்தநாளையொட்டி, பிரதமர் திரு.நரேந்திர மோடி அவருக்கு மரியாதை செலுத்தியுள்ளார்.
“பாரதத் தாயின் வீரமிக்க தவப்புதல்வரான சந்திர சேகர் ஆசாத்-தின் பிறந்தநாளில், அவருக்கு எனது பணிவான மரியாதையை உரித்தாக்குகிறேன். மன உறுதி படைத்த தைரியசாலியாக திகழ்ந்த அவர், நாட்டின் சுதந்திரத்திற்காக தமது இன்னுயிரைத் தியாகம் செய்துள்ளார். அவரது வீரம், நாட்டு மக்களுக்கு உத்வேகத்தை அளிக்கும்” என்று பிரதமர் குறிப்பிட்டுள்ளார்.
(Visitor Counter : 78
நிதி அமைச்சகம்
47-வது சரக்கு மற்றும் சேவைவரி குழும கூட்டம் பரிந்துரை செய்துள்ள அனைத்து வரி விகித மாற்றங்களும் ஜூலை 18-ந் தேதி முதல் அமலுக்கு வரும்.
47-வது சரக்கு மற்றும் சேவை வரி குழும கூட்டம் மத்திய நிதி மற்றும் பெரு நிறுவனங்கள் துறை அமைச்சர் திருமதி நிர்மலா சீதாராமன் தலைமையில் சண்டிகரில் இன்று நடைபெற்றது. இக்கூட்டத்தில் மத்திய நிதித்துறை இணையமைச்சர் திரு பங்கஜ் சௌத்ரி, மாநிலங்கள் மற்றும் யூனியன் பிரதேசங்களின் நிதி அமைச்சர்கள் மற்றும் உயர் அதிகாரிகள் கலந்து கொண்டனர். இக்கூட்டத்தில் பல்வேறு பொருட்களுக்கான சரக்கு மற்றும் சேவை வரி விகிதத்தை மாற்றியமைப்பதற்கு பரிந்துரைக்கப் பட்டது. அதன்படி, அச்சு மற்றும் எழுது பொருளுக்கான மை, வெட்டுபலகையுடன் கூடிய கத்தி, பென்சில், ஷார்ப்னர், பிளேடு, கரண்டி, கேக் வெட்டும் கத்தி, ஆழமான குழாய்-கிணறு ஆழ்துளை கிணற்றினுள் வைக்கும் பம்புகள், தண்ணீர் பம்புகள், சைக்கிள் பம்புகள், தூய்மைபடுத்தும் இயந்திரங்கள்
முட்டைகளை வரிசைப்படுத்துவதற்கான இயந்திரங்கள், பழங்கள் அல்லது பிற விவசாயப் பொருட்கள் மற்றும் அதன் பாகங்கள் பால் கறக்கும் இயந்திரங்கள் மற்றும் பால் இயந்திரங்களை சுத்தம் செய்வதற்கான இயந்திரங்கள், எல்இடி விளக்குகள், விளக்குகள் மற்றும் சாதனங்கள், அவற்றின் உலோக அச்சிடப்பட்ட சர்க்யூட் பலகை; வரைதல் மற்றும் குறிப்பதற்கான கருவிகள் ஆகியவற்றுக்கான சரக்கு மற்றும் சேவை வரி 12%-லிருந்து 18%- ஆக அதிகரிக்கப்பட்டுள்ளது.
விதைகள், தானியங்கள் ஆகியவற்றை தூய்மைபடுத்தும் இயந்திரங்கள், தரம் பிரிப்பதற்கான இயந்திரங்கள், அரைக்கும் தொழிலில் பயன்படுத்தப்படும் இயந்திரங்கள், மாவு அரைக்கும் இயந்திரங்கள் , சூரிய சக்தியால் இயங்கும் வாட்டர் ஹீட்டர், தயாரித்து முடிக்கப்பட்ட தோல்கள் பொருட்கள் ஆகிய பொருட்களுக்கான சரக்கு மற்றும் சேவை வரி 5 சதவீதத்தில் இருந்து 12 சதவீதமாக அதிகரிக்கப்பட்டுள்ளது.
சேவை துறையை பொறுத்தவரை தோல் பதப்படுத்துதல் தொடர்பான வேலை, தோல் பொருட்கள் மற்றும் காலணி உற்பத்தி தொடர்பான வேலை, களிமண் செங்கல் உற்பத்தி தொடர்பான வேலை, மத்திய மற்றும் மாநில அரசுகள், யூனியன் பிரதேசங்கள் மற்றும் உள்ளூர் அதிகாரிகளுக்கு முக்கியமாக நிலவேலைகள் மற்றும் அதன் துணை ஒப்பந்தங்களை உள்ளடக்கிய பணி ஒப்பந்தங்கள் ஆகியவற்றுக்கான சரக்கு மற்றும் சேவை வரி 5 சதவீதத்தில் இருந்து 12 சதவீதமாக அதிகரிக்கப்பட்டுள்ளது.
சாலைகள், பாலங்கள், ரயில்வே, மெட்ரோ, கழிவுநீர் சுத்திகரிப்பு நிலையம், சுடுகாடு போன்றவற்றுக்கான பணி ஒப்பந்தம்.
மத்திய மற்றும் மாநில அரசுகள், வரலாற்று நினைவுச்சின்னங்கள், கால்வாய்கள், அணைகள், பைப்லைன்கள், நீர் விநியோகத்திற்கான ஆலைகள், கல்வி நிறுவனங்கள், மருத்துவமனைகள் போன்றவற்றுக்கான உள்ளூர் அதிகாரிகள் மற்றும் அதன் துணை ஒப்பந்ததாரர்களுக்கு பணி ஒப்பந்தம் ஆகிய பணிகளுக்கான சரக்கு மற்றும் சேவை வரி 12 சதவீதத்தில் இருந்து 18 சதவீதமாக அதிகரிக்கப்பட்டுள்ளது.
எலும்பியல் சாதனம்- பிளவுகள் மற்றும் பிற எலும்பு முறிவு உபகரணங்கள், உடலின் செயற்கை பாகங்கள், குறைபாடு அல்லது இயலாமைக்கு ஈடுசெய்ய, அணிந்திருக்கும் அல்லது எடுத்துச் செல்லப்படும் அல்லது உடலில் பொருத்தப்படும் பிற உபகரணங்கள், உள்விழி லென்ஸ் ஆகியவற்றுக்கான சரக்கு மற்றும் சேவை வரி 12 சதவீதத்தில் இருந்து 5 சதவீதமாக குறைக்கப்பட்டுள்ளது.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1838020
மின்னணு மற்றும் தகவல் தொழில்நுட்பம்
மத்திய மின்னணு மற்றும் தகவல் தொழில்நுட்ப அமைச்சகத்தின் செயலாளராக திரு அல்கேஷ் குமார் ஷர்மா பொறுப்பேற்பு
மத்திய மின்னணு மற்றும் தகவல் தொழில்நுட்ப அமைச்சகத்தின் செயலாளராக திரு அல்கேஷ் குமார் ஷர்மா இன்று பொறுப்பேற்றுக் கொண்டார். இவர் கேரளாவைச் சேர்ந்த 1990 பிரிவின் இந்திய ஆட்சிப் பணி அதிகாரியாவார்.
இதற்கு முன்னர், இந்திய அரசின் அமைச்சரவை செயலகத்தில் கூடுதல் செயலாளராகவும், செயலாளராகவும் திரு அல்கேஷ் குமார் ஷர்மா பணியாற்றியுள்ளார். தமது பொறுப்புகளுடன், உள்கட்டமைப்பு, பொருளாதாரம், நிதி, தொழில்துறை, வேளாண்மை மற்றும் மத்திய அரசின் இதர அமைச்சகங்களின் அனைத்து அமைச்சரவை முன்மொழிவுகளையும் அவர் கவனித்து வந்தார்.
அக்டோபர் 2015 முதல் செப்டம்பர் 2019 வரை தேசிய தொழில் வழித்தட மேம்பாட்டு நிறுவனத்தின் தலைமை நிர்வாக அதிகாரி மற்றும் மேலாண் இயக்குநராகவும், தேசிய தொழில் வழித்தட மேம்பாடு மற்றும் நடைமுறை அறக்கட்டளையின் தலைமை நிர்வாக அதிகாரியாகவும், சாலை போக்குவரத்து மற்றும் நெடுஞ்சாலைகள் அமைச்சகத்தின் இணைச் செயலாளராகவும்  அவர் பணியாற்றியுள்ளார்.
இது தவிர, 2006 முதல் 2009 வரை, நகர்ப்புற மேம்பாடு மற்றும் வறுமை ஒழிப்பின் தேசிய திட்ட இயக்குநராக ஐக்கிய நாடுகள் வளர்ச்சித் திட்டத்தில் திரு ஷர்மா பணியாற்றினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1822891
சுகாதாரம் மற்றும் குடும்ப நலத்துறை அமைச்சகம்
சுகாதார அமைச்சகத்தின் முதன்மைத் தொலைமருத்துவ சேவையான “இசஞ்சீவனி” 3 கோடி மருத்துவ ஆலோசனைகளைப் பதிவு செய்து சாதனை: முதல் 5 இடங்களில் தமிழகம்
தனது இணைய வழிச் சுகாதாரப் பயணத்தில் ஒரு முக்கிய மைல்கல்லை இந்தியா கடந்துள்ளது. மத்திய சுகாதார அமைச்சகத்தின் இசஞ்சீவனி தொலைமருத்துவ சேவை 3 கோடி மருத்துவ ஆலோசனைகளைத் தாண்டியுள்ளது. மேலும், ஒரே நாளில் 1.7 லட்சம் ஆலோசனைகளை வழங்கி இசஞ்சீவனி புதிய சாதனையையும் படைத்துள்ளது.
சில மாநிலங்களில், வாரத்தின் அனைத்து நாட்களிலும் இந்தச் சேவை செயல்படுகிறது. மேலும் சில மாநிலங்களில் 24 மணி நேரமும் இயங்குகிறது. கொவிட்-19-ன் போது தொலைமருத்துவ சேவை கணிசமாக பங்களித்ததோடு மருத்துவமனைகளின் சுமையையும் குறைத்தது.
நோயாளிகள் டிஜிட்டல் முறையில் தொலைதூரத்தில் உள்ள மருத்துவ நிபுணர்களிடம் ஆலோசனை பெற இது உதவியது. பயனாளிகளின் வீடுகளுக்கு தரமான சுகாதாரச் சேவைகளை கொண்டு செல்வதன் மூலம் கிராமப்புற நகர்ப்புற இடைவெளியைக் குறைக்க இது உதவியது.
3 கோடி பயனாளிகளில், 2,26,72,187 பேர் இசஞ்சீவனி ஆயுஷ்மான் பாரத்-சுகாதாரம் மற்றும் ஆரோக்கிய மையங்கள் தளம் மூலமாகவும், 73,77,779 பேர் இசஞ்சீவனி வெளி நோயாளிகள் பிரிவு மூலமாகவும் பலன்களைப் பெற்றுள்ளனர். தேசிய தொலைமருத்துவ சேவையில் பயனாளிகளுக்கு சேவை செய்ய 1,00,000 க்கும் மேற்பட்ட மருத்துவர்கள், நிபுணர்கள் உள்ளிட்டோர் பணியில் அமர்த்தப்பட்டுள்ளனர்.
இசஞ்சீவனி மருத்துவ ஆலோசனைகளைப் பயன்படுத்தியதில் ஆந்திரப் பிரதேசம் முதலிடத்திலும், கர்நாடகா இரண்டாம் இடத்திலும், மேற்கு வங்கம் மூன்றாம் இடத்திலும், தமிழ்நாடு நான்காவது இடத்திலும், உத்தரப் பிரதேசம் ஐந்தாவது இடத்திலும் உள்ளன.
தமிழகத்தின் மொத்த ஆலோசனைகளின் எண்ணிக்கை 18,56,861. இதில் இசஞ்சீவனி ஆயுஷ்மான் பாரத்-சுகாதாரம் மற்றும் ஆரோக்கிய மையங்கள் தளம் மூலமாக 1,52,721 ஆலோசனைகளும், இசஞ்சீவனி வெளி நோயாளிகள் பிரிவு மூலமாக 17,04,140 ஆலோசனைகளும் பெறப்பட்டுள்ளன.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1809569